Metonimiya. Metonimiya – ikki tushuncha oʻrtasidagi yaqinlikka asoslangan oʻxshashsiz koʻchim. Metonimiyada biror narsa yoki voqea-hodisaning nomi boshqasiga koʻchiriladi, biroq bu nomlash narsalar oʻrtasidagi oʻxshashlikka emas, balki ular oʻrtasidagi yaqinlikka, aloqadorlikka asoslanadi. Masalan: Barmogʻimni kesib oldim Turlari. Bu koʻchim bir qancha koʻrinishlarga ega: 1. Kishi yoki narsaga xos xususiyat oʻsha kishi yoki narsaning nomiga oʻtkaziladi: Ahyon-ahyon gazetlarda koʻrinasan, Oʻqiguncha yopishaman juda jazman. "(Gʻafur Gʻulom)" 2. Muallifning nomi uning asari oʻrnida qoʻllanadi: Fuzuliyni oldim qoʻlimga, Majnun boʻlib yigʻlab qichqirdi… "(Hamid Olimjon)" 3. Biror narsaning harakati yoki uning natijasi shu harakatni bajaruvchi qurolning nomiga koʻchiriladi: "Uning perosi qasos oʻti bilan yonadi." 4. Biror narsani u yasalgan material bilan almashtirib ataladi: Poʻlat qush ham qomatin rostlab, Bulutlarni etar tumtaraq. "(Hamid Olimjon)" 5. Maʼlum joydagi kishilar maʼnosi shu joyga koʻchiriladi: Majlisga butun qishloq keldi. "(Abdulla Qahhor)"